I już momy po Silwestrze i Nowym Roku .Pora dni wolnego kożdymu sie przidało żeby dychnonć se po tej harowie jako my mieli przed świyntami . A tu uzaś bajtle bydom miały wielko uciecha bo już łod połowy stycznia i we lutym we cołki Polsce zaczynajom sie zimowe feryje. Co prowda niy wiymy jak to bydzie s tom pogodom ale myśla, że ta w końcu sie slituje i sypnie śniegiym. Co majom zrobić Łojcowie kerzi chodzom do roboty a w tym czasie jich bajtle majom wolne .Żeby sie nie wałynsały samopas po mieście czy tyż nie wysiadywały na klotkach schodowych szkoły czy tyż insze instytucje starajom sie zorganizować tym dzieckom jakiś zajyńcia. Bo przeca wszyjscy wiymy jak nasze bajtle niy majom co robić to przichodzom Jim do do gowy rozmańte gupoty nie zawsze bezpieczne dlo nich jak i dlo otoczynio .Toż w tym czasie we kinach som specjalne poranki filmowe .Organizuje sie zimowiska wyjazdy na narty i sonki. Trasy narciarski som oblynżone bez młodzież. Nojwiynkszym jednak powodzynim cieszom sie kuligi taki prawdziwe ze koniami i na saniach .We czasie feryji zimowych we miejscowościach uzdrowiskowych takich jak Wisła, Ustroń czy tyż Szczyrk widać wiyncy niż w insze dni autobusow ze rejestracjom slonskich miejscowości. Przeca do gor je blisko jazda two kole godziny a dziecka łokropnie rady jeżdżom na taki zorganizowane wycieczki. Uciechy przi tymu je wiela .Nie straszny mroz czy tyż śniyg. S tego som radzi tyż górale by dycko pora dudkow im do kapsy wleci. Jak wyglondo taki wyjazd zorganizowany pogodoł mi jedyn z uczestnikow taki rajzy. Ło ustalonej godzinie i miejscu autobus zabiyro bajtle s opiekunami i zawozi do jakiś górski miejscowości /Łojcowie czy tyż Tacy co dowajom pozor na bajtle muszom być bo rozmańcie może sie wydarzyć/’ .Tam już czekajom na nich konie piyknie ustrojone ze zwonkami, żeby wszyjscy słyszeli że kulig jedzie i ze saniami przeważnie kilkaosobowymi. Uczestnicy siadajom do sań i wio koniku w śnieżno dal . Chocioż mroz szczypie we gymbulki ale co tam idzie wytrzimać. Mamy zadbały żeby dziecka były odpowiednio ciepło łobleczone a jak komu je trocha zima to nic sie nie stanie. Łopatylajom sie abo przikryjom dekami zwłaszcza że trasa nie je za dłogo a na końcu czeko ciepły tyj abo woszt pieczony na łogniu. Je to tako atrakcjo kero dziecka zapamiyntajom i bydom ło ni godać jeszcze dłogo .Na tym jednak sie nie kończy kej słoneczko wyjrzało i zrobiło sie ciepli. Jedne bajtle grzoli się przi łogniu drudzy kierym było mało polecieli na gorka sjyżdżać na sonkach pożyczonych łod gospodorzy. Jak już mieli doś wszyjscy zadowolyni jak nigdy wsiedli do autobusa i dali w rajza do pobliskich Ochab. Miejscowoś ta była kedyś znano nie yno w Polsce ale i na świecie ze hodowli koni a teraz je tam Park Rozryweki i Edukacji kaj idzie łobejrzeć pradowne gady kere kiedyś pływały we morzach. Najpiykniejsze som jednak… .dinozaury i galeryjo miniatur sławnych budowli. Nie było by w tym nic dziwnego kejby dinozaury stoły ale łone sie nie yno poruszajom ale i ryczom opowiado mi moj rozmówca.Co ciekawe teraz w zimie idzie łobejrzeć se tyż figury lodowe rozmańtych ptokow a nawet samymu poprugować coś zrobić w lodzie .Jak sie okazuje nie je to leko sprawa ale jak to padajom dlo chconcego nic tyrudnego .Najważniejsze je to że bajtle miały wiela uciechy. Przijechały s taki wycieczki zadowolone i radosne,bo chocioż feryje som yno dwa tydnie to i przejechały sie na saniach i widziały tela rzeczy że styknie Jim do końca roku szkolnego . Na drugi rok tyż pojadom na tako wycieczka bo świyży luft i ruch to samo zdrowi .Chyba sami prziznocie .Poniżej kilka fotek z takiego wyjazdu.
Regina Sobik
foto pochodzi z prywatnego archiwum I.Sobik
szl_Latn vec_Latn pol_Latn